Ilesia de Sant Chuan de Busa

A ilesia de Sant Chuan de Busa u Sant Chuan Baptista de Busa ye una ilesia aragonesa que se troba en a comarca aragonesa de l'Alto Galligo, en Sarrablo, en o municipio de Biescas, a o canto d'o camín que puya dende Oliván enta o lugar de Larrede (municipio de Samianigo), a 823 metros d'altaria sobre lo livel d'a mar. Estió a ilesia parroquial d'un lugar medieval hue desapareixito, Busa. Agustín Ubieto Arteta cita lo lugar en a suya obra Toponimia aragonesa medieval. Feita construir por Remón Guillén entre 1060 y 1070, ye d'estilo mozarabe u romanico lombardo como a resta d'ilesias d'o grupo de Sarrablo. Fue restaurada en os anyos 1970 por l'Asociación de Amigos del Serrablo. Descripción Exterior No tiene torre campanal y a vuelta d'o suyo abside mai no fue rematada. A suya unica nau rectangular ye zarrada por un tellau de fusta a dos auguas. A dentrada a l'edificio se troba en o suyo canto sud en una puerta con dos arcos, un d'éls de meyo punto y l'atro de falsa ferradura con combinación en iste zaguero d'imposta y salmer; l'arco de meyo punto amuestra decoración con feneta de festons y palmetas en baixorrelleu. Sobre la puerta d'a ilesia bi ha una inscripción en caracters cuficos que diz la ilaha illa Allah, en arabe No bi ha (atro) dios que Dios. En o muro sud se troban tres finestras, pero lo suyo muro norte ye ciego; en o muro occidental se troba una atra puerta (hue zarrada) con arco de meyo punto baixo una finestra trifora. Interior Adosadas a los suyos muros bi ha una succesión de columnas dobles que se converten en sencillas en a suya parte inferiory que en l'abside se veyen substituyidas por repalmadors; istas columnas tienen basas y capitels consistents en nomás que una losa de piedra sin garra decoración ni treballo. Lo suyo abside poseye una decoración d'entalla torada a l'exterior sobre la cual se debantan seis lesenas que soportan cinco arcos ciegos. Dencima d'o candaliello d'istos arcos se troba una atra entalla que fa de soporte d'os baquetons, con una cornisa superior. Y dencima d'o conchunto, un recreiximiento que permite la cobertura con o mesmo tellau que la nau y que dota a lo molimento d'a suya silueta caracteristica. Protección legal Ye Molimento Historico-Artistico dende 1982, protechida legalment como Bien d'Intrés Cultural. Referencias Vinclos externos Se veigan as imáchens de Commons sobre a ilesia de Sant Chuan de Busa. (es) San Juan de Busa en www.aragonromanico.com. (es) San Juan de Busa en www.romanicoaragones.com.